Diari Oficial de la Generalitat Valenciana


Sumari del DOGV 9084, del 14-05-2021 (2021/5139)

RESOLUCIÓ de 5 de maig de 2021, del Protectorat de Fundacions de la Generalitat, per la qual es fa públic l'extracte de diverses resolucions de la secretària autonòmica de Justícia i Administració Pública, relatives a la inscripció en el Registre de Fundacions de la Comunitat Valenciana de noves entitats.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9084

Data del DOGV
:   14-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5139


Data del document
:   05-05-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 5 de maig de 2021, del Protectorat de Fundacions de la Generalitat, per la qual es fa públic l'extracte de diverses resolucions de la secretària autonòmica de Justícia i Administració Pública, relatives a la inscripció en el Registre de Fundacions de la Comunitat Valenciana de noves entitats. [2021/5139]  
La Secretaria Autonòmica de Justícia i Administració Pública han dictat les resolucions següents:  
  
- Resolució de 12 d'abril de 2021, de la secretària autonòmica de Justícia i Administració Pública, de la Conselleria de Justícia, Interior i Administració Pública, per la qual es va acordar inscriure en el Registre de Fundacions de la Comunitat Valenciana, a l'entitat denominada Fundació Lab, Investigació, Tecnologia i Innovació de la Mediterrània, de la Comunitat Valenciana, amb el número 641V, i classificar-la amb caràcter econòmic (80) sota la tutela del Protectorat que exerceix la Generalitat. L'adreça de la Fundació queda establida a València, carrer de Colom, 82.  
Fins i activitats:  
«La Fundació té com a fins fundacionals:  
1. Atraure i retindre talent, empreses i inversors perquè es formen, treballen, generen activitat econòmica i invertisquen a la Comunitat Valenciana.  
2. Generar relacions sòlides entre emprenedors, empreses emergents (startups), corporacions i centres de formació i investigació.  
3. Impulsar la transformació digital del teixit empresarial i els serveis, connectant els sectors productius amb les últimes solucions digitals oferides per emprenedors.  
4. Posicionar internacionalment la Comunitat Valenciana com a centre tecnològic de referència.  
5. Fer costat a la Comunitat Valenciana com a seu de congressos i activitats rellevants en emprenedoria i innovació en l'àmbit nacional i internacional.  
6. Connectar als emprenedors locals amb ecosistemes internacionals, mentors, inversors i socis tecnològics.  
7. En general, impulsar l'emprenedoria empresarial i acompanyar i impulsar projectes empresarials des dels seus inicis.  
8. Atraure i retindre investigadors perquè es formen, investiguen i generen un ecosistema que convertisca a la Comunitat Valenciana en un referent en investigació.  
Correspon al Patronat de la Fundació determinar la manera en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa.  
El Patronat tindrà llibertat per a determinar les activitats de la Fundació, tendents a la consecució d'aquells objectius concrets que, segons el parer d'aquell i dins del compliment dels seus fins, siguen els més adequats o convenients a cada moment, dins del respecte al que s'estableix pels fundadors, i, en tot cas, a la seua naturalesa.»  
  
Beneficiàries:  
«Seran potencials beneficiaris de la Fundació les persones físiques o jurídiques, públiques o privades, interessades o destinatàries de les accions tendents a la promoció de l'emprenedoria empresarial, a les quals es refereix l'article 6.  
La Fundació atorgarà amb criteris d'imparcialitat, objectivitat o no discriminació els seus beneficis a les persones o entitats que, reunint les condicions adés expressades, el Patronat considere que en són legítims creditors, d'acord amb les bases, normes o regles que establisca a l'efecte.  
Ningú podrà al·legar enfront de la Fundació dret preferent a gaudir dels seus beneficis, ni a imposar la seua atribució a persona o entitat determinada.»  
  
- Resolució de 6 d'abril de 2021, de la secretària autonòmica de Justícia i Administració Pública, de la Conselleria de Justícia, Interior i Administració Pública, per la qual es va acordar inscriure en el Registre de Fundacions de la Comunitat Valenciana, a l'entitat denominada Fundació Aunión de la Comunitat Valenciana, amb el número 642V, i classificar-la amb caràcter cultural (30) sota la tutela del Protectorat que exerceix la Generalitat. L'adreça de la Fundació queda establida en Bellreguard (València) en l'avinguda d'Alacant, 69.  
Fins i activitats:  
«La Fundació té per objecte la divulgació cultural, i, en concret, la creació d'un fons cultural basat fonamentalment en el patrimoni artístic i pictòric, creació de diversos autors, per a la seua divulgació i promoció des de la seua seu a través de la mateixa Fundació o altres organismes segons decidisca el patronat que la dirigisca.  
Correspon al Patronat de la Fundació determinar la manera en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa.  
El desenvolupament de l'objecte de la Fundació s'efectuarà a través d'alguna de les formes següents d'actuació: La totalitat del patrimoni artístic propietat de la Fundació haurà de mantindre's en la seu museística, amb l'excepció de la prestació parcial a exposicions o mostres directament per la mateixa Fundació o per acord amb altres entitats.»  
  
Beneficiaris:  
«Seran potencials beneficiaris de la Fundació el públic en general. La Fundació atorgarà amb criteris d'imparcialitat, objectivitat o no discriminació els seus beneficis a les persones o entitats que, reunint les condicions expressades anteriorment, el Patronat considere que en són legítims creditors, d'acord amb les bases, normes o regles que establisca a aquest efecte.  
Ningú podrà al·legar enfront de la Fundació dret preferent a gaudir dels seus beneficis, ni a imposar la seua atribució a persona o entitat determinada.»  
  
- Resolució de 15 d'abril de 2021, de la directora general de Modernització i Relacions amb l'Administració de Justícia, de la Conselleria de Justícia, Interior i Administració Pública, per la qual es va acordar inscriure en el Registre de Fundacions de la Comunitat Valenciana, a l'entitat denominada Fundació Teika de la Comunitat Valenciana, amb el número 643V, i classificar-la amb caràcter d'esportiva (35) sota la tutela del Protectorat que exerceix la Generalitat. L'adreça de la Fundació queda establida al Real de Gandia (València) al carrer Falconera, 9.  
  
Fins i activitats:  
«La Fundació té per objecte la promoció i realització d'activitats esportives, socioculturals i recreatives.  
Per a això, promourà i durà a terme l'ensenyament i pràctica d'esports que es desenvolupen en el seu àmbit d'actuació. Correspon al Patronat de la Fundació determinar la manera com s'hauran de complir els fins enumerats en aquest article.  
Les prestacions de la Fundació s'atorgaran de forma no lucrativa.  
  
El desenvolupament de l'objecte de la Fundació s'efectuarà a través d'alguna de les formes d'actuació següents:  
a) La promoció i, si fa el cas, el desenvolupament de l'escola de l'esport.  
b) La promoció i realització de congressos, seminaris i taules redones relacionades amb els fins de la Fundació.  
c) L'edició, difusió i, si fa el cas, la comercialització de publicacions especialitzades relacionades amb els fins de la Fundació.  
d) La promoció i realització de campanyes de sensibilització social relacionades amb els fins de la Fundació.  
e) El suport, la col·laboració i, si fa el cas, la participació en ens públics i privats en els quals s'estructuren les actuacions d'aquells agents socials relacionats amb els fins de la Fundació.  
f) La col·laboració amb els poders públics, institucions i entitats públiques i privades, en activitats coincidents amb els fins de la Fundació.  
2. La Fundació té per objecte impulsar un canvi social a través de la música perquè les persones desenvolupen al màxim les seues capacitats, tant personals com professionals, valorant-ne la importància en la salut, la creativitat i el benestar individual i col·lectiu.  
  
Es pretén fomentar la interpretació musical en directe, l'enregistrament en estudis, la investigació i les trobades professionals sobre la música i el valor soci econòmic d'aquesta, amb especial atenció a:  
a) L'ocupabilitat i la formació dels músics i autors espanyols.  
  
b) El patrimoni musical simfònic, oratori i líric.  
c) L'aplicació de mètodes i pràctiques de la indústria de l'entreteniment i interactives, d'una banda, i amb valor patrimonial afegit, d'una altra.  
d) La creació i representació d'obra nova.  
Els fins de la Fundació podran desenvolupar-se bé per iniciativa pròpia o en col·laboració amb altres entitats tant públiques com privades.  
I, en general, realitzarà quantes actuacions siguen complementàries o derivades de les principals, o que guarden relació de connexió o dependència amb elles.  
Per al compliment dels fins assenyalats, la Fundació exercirà les activitats econòmiques precises i, en general, durà a terme quantes actuacions siguen conduents al millor assoliment d'aquests.»  
Beneficiaris:  
«Seran potencials beneficiaris de la Fundació, totes les persones i entitats privades i públiques que, independentment de la seua nacionalitat, desenvolupen una activitat relacionada o coincident amb la de la Fundació.  
La Fundació atorgarà amb criteris d'imparcialitat, objectivitat, igualtat i no discriminació els seus beneficis a les persones o entitats que reunint les condicions expressades anteriorment estime el Patronat que són legítims creditors d'aquests, d'acord amb les bases, normes o regles que establisca a aquest efecte.  
Ningú podrà al·legar enfront de la Fundació dret preferent a gaudir dels seus beneficis ni imposar la seua atribució a persona o entitat determinada.»  
  
- Resolució de 15 d'abril de 2021, de la directora general de Modernització i Relacions amb l'Administració de Justícia, de la Conselleria de Justícia, Interior i Administració Pública, per la qual es va acordar inscriure en el Registre de Fundacions de la Comunitat Valenciana, a l'entitat denominada Fundació Nixarian de la Comunitat Valenciana, amb el número 644V, i classificar-la amb caràcter d'investigació (21) sota la tutela del Protectorat que exerceix la Generalitat. L'adreça de la Fundació queda establida a València al carrer Marqués de Dosaigües, 2, porta 2.  
Fins i activitats:  
«Són fins de la Fundació: la necessitat d'investigació de la malaltia del liquen esclerós vulvar i altres patologies vulvars anàlogues, així com la necessitat d'estudi de les noves línies de tractament per a pacients afectats a fi d'establir una millora en la qualitat de vida, funció sexual, símptomes i/o signes característics d'aquestes malalties.»  
  
Beneficiaris:  
«Els fins fundacionals de la Fundació es dirigeixen a beneficiar a col·lectivitats genèriques de persones.  
Podran ser beneficiaris de la Fundació, qualssevol persones naturals o jurídiques, espanyoles o estrangeres, que tinguen relació amb els fins fundacionals o interés en aquests.  
El Patronat, a l'hora de determinar els beneficiaris de l'activitat de la Fundació, actuarà amb criteris d'imparcialitat i no discriminació.  
  
En cap cas, podran destinar-se les prestacions de la Fundació al fundador o als seus patrons, els seus cònjuges o persones lligades amb anàloga relació d'afectivitat o als seus parents de fins al quart grau inclusivament, així com a persones jurídicament singularitzades que no perseguisquen fins d'interés general.»  
  
Cosa que es fa pública en compliment del que es disposa en l'article 29.h de la Llei 8/1998, de 9 de desembre, de la Generalitat Valenciana, de fundacions de la Comunitat Valenciana, modificada per la Llei 9/2008, de 3 de juliol de 2008, que estableix com a funció específica del Protectorat: «donar publicitat a l'existència i activitats de les fundacions», així com per apreciar-se la concurrència d'interés públic en el seu general coneixement.  
  
València, 5 de maig de 2021.- La secretària autonòmica de Justícia i Administració Pública (p. d. c. R 02.08.2019; DOGV 8606, 05.08.2019): Mireia Llobera Vila.